'Vermoorde' joernalis toe springlewendig | Maroela Media
Arkady Babchenko tydens 'n mediakonferensie in Kiëf in die Oekraïne (30 Mei 2018). Foto: Efrem Lukatsky/AP
Die nuus het Dinsdag aan die lig gekom dat Arkady Babchenko, 'n Russiese joernalis, dood is nadat hy deur 'n huurmoordenaar voor die deur van sy woonstel in Kiëf in die Oekraïne geskiet is.
Woensdagmiddag het Babchenko springlewendig by 'n mediakonferensie ingestap. Babchenko se oorlewingsvaardighede word deur verskeie internasionale media as "wonderbaarlik" bestempel. Hy het in twee oorloë geveg en lewend teruggekeer. Hy het daarna verskeie oorloë as oorlogverslaggewer oorleef.
Dinsdag was die Oekraïnse owerhede oortuig dat Babchenko vermoor is weens sy politieke sienings. Sy familie, sy vriende en die wêreldmedia het geglo Babchenko is dood – tot hy Woensdag weer sy verskyning gemaak het.
Die Oekraïnse polisie het Dinsdag gesê Babchenko se vrou het hom voor hul woonsteldeur in 'n plas bloed aangetref. Hy is deur 'n huurmoordenaar in die rug geskiet en het op pad na die hospitaal gesterf. Verskeie van sy vriende en kollegas het huldeblyke aan hom geskryf en hul herinneringe aan hom op sosiale media gedeel.
Arkady Babchenko, die Russiese joernalis, luister na 'n vraag tydens 'n mediakonferensie saam met Vasily Gritsak, hoof van die Oekraïnse veiligheidsdienste, en Yuriy Lutsenko, Oekraïne se vervolgingsgeneraal (30 Mei 2018). Foto: Efrem Lukatsky/AP
Woensdagmiddag het Babchenko egter by 'n nuuskonferensie opgedaag en die Oekraïnse veiligheidsdienste het bevestig dat sy "moord" doelbewus beplan en nagemaak is sodat die persoon wat 'n moordenaar gehuur het om Babchenko te vermoor, nagespoor kon word deur middel van die huurmoordenaar. Volgens die owerhede is dié man 'n plaaslike inwoner wat deur Russiese Intelligensie gewerf is.
Anton Gerashchenko, 'n Oekraïnse wetgewer, het die "briljante spesiale operasie" geloof en geskryf hoewel die nuus van Babchenko se moord vir talle mense oor die wêreld heen pyn veroorsaak het, was daar geen ander manier om dit te doen nie.
Die vervalste moord kan moontlik Oekraïne se geloofwaardigheid skade berokken, maar dit is belangrik om in ag te neem hoekom Babchenko so 'n geloofwaardige teiken vir 'n huurmoord was – wat nie die eerste voorval van sy soort vir 'n teenstander van Russiese president Wladimir Poetin sal wees nie.
Aktiewe teenstanders van die Poetin-administrasie in Rusland, onder wie politici en ondersoekende joernaliste, word dikwels geteister en soms self vir kort tydperke in die tronk gegooi soos met die Russiese prokureur en politieke aktivis, Alexei Navalny, gebeur het.